En mand er blevet dræbt ved en alvorlig færdselsulykke på Gudumholmvej ved Storvorde fredag eftermiddag. Han var passager i en bil, som føreren formentlig mistede herredømmet over. Bilen endte i hvert fald med at stå på tværs af den modsatte vejbane hvor en kvindelig bilist torpederede passagersiden, hvor den dræbte sad. Det oplyser Åge Pedersen, der er vagtchef ved Nordjyllands Politi. Kvinden kom lettere til skade ved ulykken mens føreren af den påkørte bil blev kørt til Aalborg Universitetshospital som traumepatient. Nordjyllands Politi afventer af en bilinspektør fra Fredericia kommer frem til ulykkesstedet for at undersøge de nærmere omstændigheder omkring ulykken. Den dræbte er fredag klokken 18.40 endnu ikke identificeret, da han ikke havde identifikation på sig.

Opsummering:
Yderligere to er kommet til skade ved sammenstød på Gudumholmvej.